Ole Birk Olesen (LA), 2023-05-30:
Tak for det.
Vi taler i dag om et beslutningsforslag om at igangsætte en granskningsundersøgelse af den såkaldte Samsamsag.
Sagen er den, at Ahmed Samsam selv siger, og det er der flere informationer, som offentligheden har kendskab til, der tyder på, at Ahmed Samsam i en periode har arbejdet for den danske efterretningstjeneste.
Det er ikke blevet benægtet af myndigheder i Danmark og heller ikke af efterretningstjenesterne, og der er som sagt meget, der tyder på det.
I den egenskab skulle han så have gjort nogle ting under ledelse af efterretningstjenesten, hvoraf nogle af de ting, han gjorde, er ulovlige.
Det skulle han have gjort, fordi han på det tidspunkt var en del af et terrormiljø og fra det terrormiljø så kunne berette til den danske efterretningstjeneste, hvad der foregik dér, sådan at den danske efterretningstjeneste var oplyst om forholdene i den terrorbevægelse.
Han er så blevet dømt ved en spansk domstol for alle de ulovligheder, han har begået.
Og nogle af de ulovligheder er begået i en periode, hvor Ahmed Samsam selv siger, at han arbejdede for den danske efterretningstjeneste.
Andre af ulovlighederne er begået, efter at Ahmed Samsam selv siger, at han ikke længere arbejdede for den danske efterretningstjeneste.
Det store spørgsmål er så: Afspejler den dom, som Ahmed Samsam har fået, at nogen af de sager, han er dømt for, måske er blevet begået under ledelse af den danske efterretningstjeneste?
Det har vi ikke kunnet få svar på i Granskningsudvalget.
Vi har ikke kunnet få svar på i Granskningsudvalget, hvor vi har forsøgt at komme til bunds i den her sag, om den spanske domstol har taget hensyn til, at Ahmed Samsam muligvis har begået nogle af de ting, han har gjort, under ledelse af danske efterretningstjenester med det formål at finde ud af ting om den terrorbevægelse, han var en del af.
Det er årsagen til, at vi ønsker en tilbundsgående undersøgelse af det her, og denne undersøgelse skal være omgærdet af al den fortrolighed, som er nødvendig for, at offentligheden ikke får indblik i, hvordan den danske efterretningstjeneste arbejder.
Men undersøgelsen bliver vi nødt til at lave.
Vi bliver nødt til at vide, om det er sådan, at agenter, der arbejder for den danske efterretningstjeneste, kan risikere, at når de arbejder for den danske efterretningstjeneste, lader den danske efterretningstjeneste dem muligvis hænge ude i et andet lands retssystem uden at oplyse det andet lands retssystem om, at agenterne har været under ledelse af den danske efterretningstjeneste, hvilket kunne mildne dommen, som består af flere forhold, men muligvis også nogle forhold, hvor Ahmed Samsam var under ledelse af danske efterretningstjenester.
Det har regeringens flertal, som jo er i Folketinget for øjeblikket, så afvist at ville gøre.
Og det synes vi er ærgerligt, for det betyder, at vi ikke kan nå til bunds i, om en person, som har begået flere forbrydelser, herunder nogle, som muligvis har været i egenskab af agent for danske efterretningstjenester, er blevet ladt i stikken ude i det spanske retsvæsen.
Det synes vi er meget ærgerligt og meget beklageligt.
Vi synes også, det er beklageligt, at en række partier under valgkampen – Socialdemokratiet, Venstre, Moderaterne – gav udtryk for, at de var åbne over for at lave en undersøgelse, men så efter valget har skiftet mening, eller i hvert fald ikke længere er åbne over for det og nu stemmer forslaget ned.
Vi mener fortsat det, vi sagde i valgkampen: at det her bør undersøges til bunds, og derfor stemmer vi for beslutningsforslaget.